钦定古今图书集成/明伦汇编/皇极典/第264卷 > 元
## 钦定古今图书集成/明伦汇编/皇极典/第264卷 > 元

### 世祖至元五年诏御史直言无隐

按《元史世祖本纪》：至元五年秋七月癸丑，立御史台，
以右丞相塔察儿为御史大夫，诏谕之曰：“台官职在
直言，朕或有未当，其极言无隐，毋惮他人，朕当尔主。”
仍以诏谕天下。

### 成宗元贞元年敕上封事者中书省发视以闻

按《元史成宗本纪》：元贞元年六月，敕“凡上封事者，命
中书省发缄视之，然后以闻。”

### 武宗至大二年诏臣民实封言事在外者赴所属转达

按《元史武宗本纪》：“至大二年九月庚辰朔，诏朝廷得
失，军民利害，臣民有上言者，皆得实封上闻，在外者
赴所属转达。”

### 仁宗延祐二年诏求直言

按《元史仁宗本纪》，延祐二年春正月，御史台臣言，“比
年地震水旱，民流盗起，皆风宪顾忌，失于纠察，宰臣
燮理有所未至。或近侍蒙蔽，赏罚失当，或狱有冤滥，
赋役繁重，以致乖和。宜与老臣共议所由。”诏明言其
事当行者以闻。十一月丙午，客星变为彗，犯紫微垣，
历轸至壁十五宿，明年二月庚寅乃灭。甲戌，左丞相
合散等言：“彗星之异，由臣等不才所致，愿避贤路。”帝
曰：“此朕之愆，岂卿等所致，其复乃职！苟政有过差，勿
惮于改。凡可以安百姓者，当悉言之，庶上下交修，天
变可弭也。”

延祐七年三月，英宗即位。十二月，下诏求言。

按《元史英宗本纪》：延祐七年三月庚寅，帝即位。十二
月乙巳朔，诏七品以上官，有伟画长策可以济世安
民者，实封上之。丁卯，铁木迭儿拜住言：“比者诏内外
言得失，今上封事者或直进御前，乞令臣等开视，乃
入奏闻。”帝曰：“言事者直至朕前可也，如细民辄诉讼
者，则禁之。”

### 英宗至治三年二月令百官言便宜事八月泰定帝即位诏求直言

按《元史英宗本纪》。至治三年二月癸酉。畋于柳林。顾
谓拜住曰：“近者地道失宁。风雨不时。岂朕纂承大宝。
行事有阙。欤对曰。地震自古有之。陛下自责固宜。良
由臣等失职。不能燮理。”帝曰：“朕在位三载。于兆姓万
物岂无乖戾之事。卿等宜与百官议。有便民利物者。
朕即行之”按泰定帝本纪。至治三年八月癸巳。即
皇帝位。十二月，诏求直言。

### 顺帝至正九年九月甲子凡建言中外利害者诏委官选其可行之事以闻

按：《元史顺帝本纪》云云。